2. ลักษณะการประกอบธุรกิจ

ประวัติความเป็นมา

บริษัทได้จัดตั้งและดำเนินการมาตั้งแต่ปี พ.ศ. 2516 ด้วยทุนจดทะเบียนเริ่มแรก 100,000บาท
ต่อมาผลประกอบการของบริษัทมีการเติบโตขึ้นจนกระทั่งมีทุนจดทะเบียน ณ ปัจจุบัน จำนวน
80,000,000 บาท ทุนเรียกชำระแล้ว 60,000,000 บาท ในระยะแรกใช้ชื่อว่า บริษัท โอเลียรี่
คัฟเวอร์มาร์ค เซ็นเตอร์ จำกัด เพื่อจัดจำหน่ายเครื่องสำอาง “โอเลียรี่ คัฟเวอร์มาร์ค”
(O’Leary Covermark) โดยเปิดศูนย์บริการความงาม
คอยให้คำปรึกษาและบริการให้กับลูกค้าที่ใช้ผลิตภัณฑ์ของบริษัท
อีกทั้งได้วางช่องทางการจัดจำหน่ายในห้างสรรพสินค้า และร้านเสริมสวย
โดยใช้กลยุทธ์การสาธิตแนะนำการใช้ผลิตภัณฑ์ และการดูแลหลังการขายอย่างต่อเนื่อง
ทำให้เครื่องสำอางโอเลียรี่คัฟเวอร์มาร์ค เป็นที่รู้จักอย่างแพร่หลาย
นับเป็นความสำเร็จที่ทำให้บริษัทได้รับความไว้วางใจจากลูกค้าตลอดมา

บริษัทได้รับอนุญาตเข้าเป็นบริษัทจดทะเบียนในตลาดหลักทรัพย์แห่งประเทศไทยในปี 2530
ซึ่งต่อมาได้จดทะเบียนแปรสภาพเป็นบริษัทมหาชนในปี 2537 ทะเบียนเลขที่ 0107537001323
และได้ขยายการจัดจำหน่ายผลิตภัณฑ์ทางด้านความงามและแฟชั่นเพิ่มขึ้นอีกหลายผลิตภัณฑ์

ขณะเดียวกันเพื่อความก้าวหน้าอย่างมีเสถียรภาพและพัฒนาการกำกับดูแลกิจการในแนวทางมุ่งสู่วิถีทางแห่งบรรษัทภิบาล
(Good Corporate Governance) คณะกรรมการบริษัทได้สรรหาบุคคลผู้ทรงคุณวุฒิที่เหมาะสม
แต่งตั้งเป็นคณะกรรมการตรวจสอบ ซึ่งประกอบด้วยกรรมการอิสระจำนวน 3 ท่าน
เมื่อเดือนเมษายน 2542 และต่อมาได้จัดตั้งสำนักตรวจสอบภายในเมื่อเดือนกรกฎาคมในปีเดียวกัน

ภาพรวมการประกอบธุรกิจของบริษัท

ปัจจุบันบริษัทดำเนินธุรกิจในฐานะบริษัทเดี่ยวโดยไม่มีบริษัทร่วมหรือบริษัทย่อยการประกอบธุรกิจของบริษัท
มีลักษณะเป็นผู้จัดจำหน่ายสินค้าภายในประเทศ โดยมี 3 กลุ่มผลิตภัณฑ์หลักคือ

กลุ่มผลิตภัณฑ์เครื่องสำอาง ประกอบด้วยเครื่องสำอางเพื่อผิวหน้า และผิวกาย ผลิตภัณฑ์
เกี่ยวกับการดูแลและรักษาเส้นผม เป็นต้น

กลุ่มผลิตภัณฑ์เสื้อผ้า ประกอบด้วยชุดชั้นในสตรี ชุดนอนสตรี ชุดกีฬาและชุดว่ายน้ำ เป็นต้น

กลุ่มเครื่องดนตรี และอุปกรณ์เสริมสวย

กลุ่มลูกค้าเป้าหมายของบริษัทส่วนใหญ่เป็นสุภาพสตรีในวัยทำงาน ที่ต้องการใช้ผลิตภัณฑ์ที่มีคุณภาพ
ได้รับการบริการความงาม ที่แตกต่าง อย่างมีความสุข มีสุขภาพที่ดี
และนำมาซึ่งความประทับใจอย่างสูงสุด การประกอบธุรกิจหลักของบริษัท
คือการจัดจำหน่ายสินค้าในประเทศ โดยคำนึงถึงจริยธรรมในการดำเนินธุรกิจ
ใช้หลักการบริหารความเสี่ยง และการบริหารงานที่มีการกำกับดูแลกิจการอย่างมีระบบ โปร่งใส
ตรวจสอบได้ ตามหลักธรรมาภิบาล

  โครงสร้างการถือหุ้นของกลุ่มบริษัท

บริษัท สหพัฒนาอินเตอร์โฮลดิ้ง จำกัด (มหาชน) และ บริษัท ไอ.ซี.ซี. อินเตอร์เนชั่นแนล จำกัด
(มหาชน) เป็นผู้ถือหุ้นใหญ่ของบริษัทฯโดยถือหุ้นของบริษัทฯในสัดส่วน 12.72% และ 19.73%
ตามลำดับ ในขณะเดียวกันบริษัทฯได้เข้าถือหุ้นของบริษัทดังกล่าวในสัดส่วน 0.06% และ 0.55%
โดยคิดเป็นมูลค่าของเงินลงทุนจำนวน 1.51 ล้านบาท และ 16.71 ล้านบาท ตามลำดับ ทั้งนี้
ในการถือหุ้นไขว้กันดังกล่าวไม่มีผลกระทบอย่างมีนัยสำคัญต่อบริษัทแต่อย่างใด
และการที่บริษัทฯเข้าถือหุ้นในบริษัทดังกล่าวเนื่องจากเห็นว่าเป็นบริษัทที่มีความมั่นคง
มีศักยภาพในการดำเนินงาน
และประการสำคัญคือการได้รับผลตอบแทนจากการจ่ายเงินปันผลที่ดีและสม่ำเสมอทุกปี

โครงสร้างรายได้

(หน่วย 1 : 1000 บาท)

  --------------------------------- ----------- --------- ----------- --------- ----------- ---------
  สายผลิตภัณฑ์                         ปี 2552      สัดส่วน     ปี 2551      สัดส่วน     ปี 2550      สัดส่วน

  เครื่องสำอางและให้บริการเสริมความงาม   1,027,475   86.54%    1,011,706   87.00%    943,162     87.11%

  เสื้อผ้า                             153,031     12.89%    147,864     12.72%    138,629     12.80%

  เครื่องดนตรีและอุปกรณ์เสริมสวย          6,742       0.57%     3,298       0.28%     956         0.09%

  รวม                               1,187,248   100.00%   1,162,868   100.00%   1,082,747   100.00%
  --------------------------------- ----------- --------- ----------- --------- ----------- ---------